**Erdélyi örmény szerzők munkái a Magyar Elektronikus Könyvtárban a magyar armenológia évfordulóján**

**180 évvel ezelőtt, 1843. március 21-én született Marosbogáton Szongott Kristóf armenológus, tanár, szerkesztő, múzeumigazgató, akinek munkássága nyomán a magyar armenológia jelentős fejlődést ért el. Születésének évfordulójáról az Országos Széchényi Könyvtár (OSZK) tematikus tartalomszolgáltatással emlékezik meg. A** [**Magyar Elektronikus Könyvtár**](https://mek.oszk.hu/) **felületén elérhetővé vált a magyar armenológia fénykorában alkotott szerzők műveinek gyűjteménye. A könyvek szerzői örmény származású erdélyi írók, Szongott Kristóf kortársai, akik együtt gondozták a magyar armenológia ügyét.**

Az örmények már a honfoglalás korszaka után több csoportban és több időszakban betelepültek a Kárpát-medencébe; a legnagyobb létszámban a XVII. század második felében érkeztek Erdélybe. Szétszóródva több településen találtak lakóhelyet, legnagyobb számban az általuk létrehozott Szamosújváron telepedtek le. A várost Örményvárosnak (latinul Armenopolis, németül Armenierstadt) is nevezték.

Szongott családja is itt telepedett le, élete összefonódott szeretett városa életével. Legnagyobb hatású tevékenysége az *Armenia* folyóirat szerkesztése volt, amely sok-sok szerző mozgósításával hozta el a magyar armenológia fénykorát. A tudományos és ismeretterjesztő írásokat közlő lap politikától mentesen, *Magyar–örmény* *havi szemle* alcímmel jelentetett meg genealógiai, irodalomtörténeti, néprajzi, nyelvészeti, történelmi írásokat, emellett szépirodalmat is közölt, valamint rövid híreket az örmény világból. Mindezt kizárólag magyar nyelven, az együttélés közös érdekeit ápolva. Szongott igyekezett a lehető legszélesebb szerzőgárdát bevonni a folyóirat készítésébe Erdély területéről és az országhatáron túlról egyaránt.

Az *Armenia* szerzőinek a nemzeti könyvtárban őrzött művei az évforduló alkalmából felkerültek a [Magyar Elektronikus Könyvtár](https://mek.oszk.hu/) felületére. Ávedik Félix *(*[*A magyar örménység múltja és történeti jelentősége*](https://mek.oszk.hu/24300/24372/)*),* Gopcsa László *(*[*Örmény regék*](https://mek.oszk.hu/24400/24404/)*),* Herrmann Antal *(*[*Az örmények*](https://mek.oszk.hu/24300/24370/)*),* Merza Gyula *(*[*Az örmény rítus magyar missziója*](https://mek.oszk.hu/24400/24431/)*)*, Lukácsy Kristóf *(*[*Adalékok az erdélyi örmények történetéhez*](https://mek.oszk.hu/08600/08607/)*),* Patrubány Lukács *(*[*Örmény tanulmányok*](https://mek.oszk.hu/24400/24436/)*)* és természetesen Szongott Kristóf *(*[*A magyarországi örmények etnographiája*](https://mek.oszk.hu/24400/24438/)*)* munkái, fordításai – összesen **74 tétel** – is szabadon hozzáférhetők digitalizált változatban.

További információ a sajtó képviselőinek: press@oszk.hu.